b"\n_START_ARTICLE_\nFor You, For Me Tour\n_START_SECTION_\nOzadje\n_START_PARAGRAPH_\nLeta 2002 so se pojavile govorice, da bo Kylie Minogue s svojo takratno turnejo, KylieFever2002, nastopila tudi v Zdru\xc5\xbeenih dr\xc5\xbeavah Amerike in Kanadi, saj so tako album Fever kot njegovi singli tudi tamkaj po\xc5\xbeeli velik uspeh. Na za\xc4\x8detku so verjeli, da Kylie Minogue ni \xc5\xbeelela nastopiti na manj\xc5\xa1ih koncertih, vendar so kasneje potrdili, da njena zalo\xc5\xbeba ni \xc5\xbeelela organizirati turneje po Zdru\xc5\xbeenih dr\xc5\xbeavah Amerike in Kanadi. Kylie Minogue je vseeno nastopila na nekaj koncertih v Zdru\xc5\xbeenih dr\xc5\xbeavah Amerike, in sicer v sklopu vsakoletnega koncerta Jingle Ball podjetja KIIS-FM, in sicer na koncertih v Anaheimu, Houstonu, Miamiju, Filadelfiji in New York Cityju._NEWLINE_Organizacijo turneje so potrdili 6. maja 2009 preko revije Billboard. Kylie Minogue je ob oznanitvi dejala:\xc2\xa0\xc2\xbb\xc5\xbde leta sem si \xc5\xbeelela organizirati turnejo po Ameriki in Kanadi in vem, da moji tamkaj\xc5\xa1nji obo\xc5\xbeevalci na to \xc4\x8dakajo \xc5\xbee zelo dolgo. Navdu\xc5\xa1ena sem, ker je ta trenutek kon\xc4\x8dno pri\xc5\xa1el.\xc2\xab Bill Silva, vodja organizacije Bill Silva Presents, je dejal:\xc2\xa0\xc2\xbbKylie ima tudi zunaj Severne Amerike zelo uspe\xc5\xa1no kariero, zato je trajalo nekaj \xc4\x8dasa, preden je na\xc5\xa1la \xc4\x8das za turnejo po ZDA in Kanadi. Njeni \xc4\x8dudoviti obo\xc5\xbeevalci bodo za svojo potrpe\xc5\xbeljivost nagrajeni z izku\xc5\xa1njo njenega koncerta in celotnim spektaklom nastopa.\xc2\xab Kylie Minogue je turnejo med drugim promovirala z nastopom v oddaji Today Show, kjer je povedala, da si je \xc5\xbee zelo dolgo \xc5\xbeelela oditi na turnejo po Severni Ameriki, a ji tega ni dopustil njen mened\xc5\xbeer. V intervjuju z revijo BlackBook Magazine je Kylie Minogue spregovorila o svojih obo\xc5\xbeevalcih v Severni Ameriki:\xc2\xa0\xc2\xbbMoji obo\xc5\xbeevalci v Ameriki niso \xc5\xa1tevil\xc4\x8dni, a \xc4\x8de \xc5\xa1tejemo duha, jih je ogromno. In bili so zelo potrpe\xc5\xbeljivi. Mislim, da jih je \xc5\xa1okiralo, ko sem dejala, da bom organizirala turnejo tam, saj so se sprijaznili z dejstvom, da se to ne bo nikoli zgodilo. A vsa ta leta sem bila iskrena, ko sem dejala, da si zelo \xc5\xbeelim oditi na turnejo po Zdru\xc5\xbeenih dr\xc5\xbeavah Amerike,\xc2\xab\xc2\xa0in o tem, kaj se lahko od turneje pri\xc4\x8dakuje:\xc2\xa0\xc2\xbbOdlo\xc4\x8dila sem se, da bom sledila popolnoma druga\xc4\x8dni, pametnej\xc5\xa1i smeri, kjer \xc5\xa1e nisem bila, saj ve\xc4\x8dina mojih ameri\xc5\xa1kih obo\xc5\xbeevalcev \xc5\xa1e ni obiskala nobenega mojega koncerta. Zato smo se glede na te finan\xc4\x8dne \xc4\x8dase dobro odlo\xc4\x8dili, da bomo skupaj zdru\xc5\xbeili 'najbolj\xc5\xa1e' mojih prej\xc5\xa1njih turnej.\xc2\xab\xc2\xa0Jean-Paul Gaultier je oblikoval nekaj kostumov za turnejo._NEWLINE_Kylie Minogue je v kasnej\xc5\xa1ih intervjujih o turneji povedala:\xc2\xa0\xc2\xbbTo je bila mikroturneja, a moram re\xc4\x8di, da se mi je zdela zelo pomembna [...] Bila je misija iz srca... Bilo je kot... Kot da bi mojo denarnico za\xc5\xbegali, saj nisem imela od turneje popolnoma nobene finan\xc4\x8dne koristi, a z njo sem dosegla to\xc4\x8dko, ko sem lahko rekla: 'To je to! To sem si \xc5\xbeelela!' Zelo me je nagradila. \xc4\x8ce pogledam nazaj in v svoje srce, sem zelo zadovoljna.\xc2\xab"